તમારે જેમાંથી સીધો કે આડકતરો કોઇ લાભ લેવાનો નથી તેવું રચનાત્મક કામ શોધી કાઢો. રક્તદાન, શિક્ષણ, અન્ન-વસ્ત્ર દાન કે પશુપંખીની સુરક્ષાનું કામ કરો. વૃક્ષઉછેર કે જળ સંચય જેવા પર્યાવરણ રક્ષામાં તનમનથી જોડાઓ. કામ જેટલું નાનું અને સરળ હોય તેટલું સારું. તમને તેનો ભાર ન લાગવો જોઇએ તે પહેલી શરત. પરિણામની બહુ ચિંતા ન કરો. વાહવાહ લૂંટવાથી તો દૂર જ રહો. તમને કંઇક નક્કર કર્યાનો આનંદ થશે. આવા સાત્ત્વિક આનંદની ટેવ પડી ગયા પછી ખરાબ આદતો આપમેળે છૂટતી જશે. આપોઆપ તમારા અંત:કરણના ગોખલે પ્રસન્નતાના દિવા પ્રકટશે. આ અવસ્થા એટલે સચ્ચિદાનંદ!